ལྕེ་ཡ་རྐན་ལ་སྦྱར་ཏེ། རླུང་སྦྱོར་བཞི་ལྡན་གྱི་ངང་ནས་སྣ་གཡས་ནས་རླུང་ཁུག་པ་གཅིག་ཕྱིར་འཆང་སྟེ། ཉོན་མོངས་ཞེ་སྡང་གི་སྒོ་ནས་བསགས་པའི་སྡིག་སྒྲིབ་དཀར་ལ་མོག་པ་ཕྱིར་ཐོན། སྣ་གཡོན་ནས་ཉོན་མོངས་པ་འདོད་ཆགས་རྣམ་པའི་དམར་པོ་ཕྱིར་ཐོན། སྣ་གཉིས་མཉམ་ནས་གཏི་མུག་གི་སྒོ་ནས་བསགས་པའི་སྡིག་སྒྲིབ་སྔོ་ལ་མོག་པ་ཕྱིར་སངས་སངས་འཐོན་རླུང་སྦྱོར་བ་བཞི་ལྡན་སྐབས་ཧཱུྃ་ཞེས་རླུང་ཕྱིར་འབུད་པས་སྡིག་པ་ར་ཙ་དཀར་དམར་སྔོ་གསུམ་མདུན་དུ་ཡེ་ཤེས་ཀྱི་མེས་ཚིག་པས་དག་པར་བསམ། རླུང་མ་བསྒོམ་ན་སྡིག་པ་མི་དགོས། དེ་ནས་ངག་བྱིན་རླབས་བདག་གི་ལྕེ་སྟེང་རཾ་ཡིག་དམར་པོ་ཞེས་པ་ནས་མཧཱ་ཤྲ་མ་ཎ་བར་ལན་གསུམ། སྤྲོས་པ་ཆེ་ན་ཚིག་བདུན་གསོལ་འདེབས། རྩ་གསུམ་གསོལ་འདེབས། སྙིང་ཐིག་གསོལ་འདེབས་ནས་ཡང་ཟབ་ལས་བྱང་དཀར་དམར། བགེགས་གཏོར་བསྙེན་སྒྲུབ་སྐབས་རྒྱལ་ཆེན་གསོལ་མཆོད། བསྲུང་འཁོར་སྐྱབས་སེམས་ནས་དཀོན་སྤྱི་ཆོ་ག་ཚར་རེ། ཐོར་ཐུན་ལ་གསུང་སྲོལ་དང་། རྩ་གསུམ་བསྙེན་པ་སྔོན་དུ་སོང་བ་དང་སྤྲོས་མེད་ཆིག་བསྒྲིལ་ལ་དུག་གསུམ་རླུང་འབུད་འཇུག་ཚིག་བདུན་གསོལ་འདེབས་རང་གི་སྤྱི་བོར་དྲི་ཆེན་རྩ་བའི་བླ་མ་དང་དབྱེར་མེད་ཅེས་པ་ནས་ཉེ་རིང་ཆགས་སྡང་གཉིས་དང་བྲལ་བའི་བར་ཡང་ཟབ་ནང་བཞིན་ལ། དེ་ནས་རིག་འཛིན་ཆེན་པོའི་གསུངས་སྙིང་ཐིག་གསོལ་འདེབས། དེ་མཇུག་སྲུང་འཁོར་བདག་ཉིད་འགྱུར་མེད་ནས་སྐྱབས་སེམས་ཡན་ལག་བདུན་པ་རྡོར་སེམས་བསྒོམ་བཟླས། མཎྜལ། བླ་མའི་རྣལ་འབྱོར། མཆོད་པ་བྱིན་རླབས་ཡང་ཟབ་ལྟར་སོང་རྗེས། ཕཊ྄་དྲག་པོ་གཅིག་རྒྱབ་པས་དུས་གསུམ་གྱི་རྟོག་པ་དུམ་ཆོད་ཀྱི་ངང་ནས་གནས་འགྱུར་མ་ཐག་མངོན་རྟོགས་སྤྱན་འདྲེན་མཆོད་བསྟོད་བཟླས་པའི་བར་ངག་འདོན་ལྟར། སྐད་ཅིག་གི་བདུད་བཞིའི་སྟེང་སྣ་ཚོགས་རྡོ་རྗེ་དང་པདྨ་ཉི་ཟླའི་གདན་ལ། རང་ཉིད་ཧཱུྃ་ནག་མེ་འབར་རབ་བྱུང་ཆས་ཆོས་གོས་རྣམ་གསུམ་དང་དབུ་ལ་པཎ་ཞྭ་དམར་པོ་གསོལ་བ། ཕྱག་གཡས་གསེར་གྱི་རྡོ་རྗེ་རྩེ་དགུ་ནམ་མཁར་ཕྱར་བ་ཡར་གྱི་རྭ་ལ་ཧཱུྃ་དགུས་མཚན་པ། མར་གྱི་རྭ་ལ་ཕཊ྄་དགུས་མཚན་པ། ཁོང་གསེང་རྣམས་སུ་ཁྲོ་ཚོགས་ཀྱིས་འགེངས་པ། གཡོན་གྱི་ལྕགས་ཕུར་གྱི་རྩེ་ལ་མེ་འབར་བ། དེ་ལ་དཔལ་ཆེན་རྡོ་རྗེ་གཞོན་ནུའི་ལྷ་ཚོགས་ཀྱིས་མཚན་པ། སྐུ་ལ་འཇའ་འོད་མེའི་གཤོག་པ་དཀར་པོ་གཡས་འཁོར། དམར་པོ་གཡོན་འཁོར་གཤོག་པ་གཡས་ལ་ཡེ་ཤེས་ཁྲོ་བོའི་ཚོགས་རྣམས་གནས་པ། གཡོན་དུ་ཁྲོ་མོའི་ཚོགས་རྣམས་གནས་པ། དེ་དག་གི་གཡས་བསྐོར་བསྐོར་བར་མཚམས་རྣམས་སུ་འོད་ཟེར་དཀར་པོ་འཇམ་ཞིང་དམར་ནག་ཚ་ལ་རྩུབ་པ་གཡོན་བསྐོར་གྱིས་བར་ལྕགས་ཀྱུ་ཞགས་པ་ལྕགས་སྒྲོགས་དྲིལ་བུ། ཐོ་བ། དགྲ་སྟ། ཐོག་སེར། མཚོན་ཆའི་རིགས་ཐམས་ཅད་དང་ཆོས་སྐྱོང་ཕོ་རྒྱུད་མོ་རྒྱུད་ཁྲོ་བོ་ཁྲོ་མོ་དཔག་ཏུ་མེད་པས་གནོད་བྱེད་རྡུལ་དུ་བརླག་པར་བསམ། སྐུའི་བ་སྤུའི་ཁུང་བུ་རེ་རེ་ལ་ཡང་། སངས་རྒྱས་ཀྱི་ཞིང་ཁམས་བསམ་གྱིས་མི་ཁྱབ་པ། ཤངས་རྩེར་དུས་གསུམ་རྒྱལ་བ་ཐམས་ཅད་ཀྱི་གསུང་གི་ངོ་བོ་ཨ་ཡིག་དཀར་པོས་མཚན་པའོ། །དེ་ལྟར་གསལ་བའི་ཐུགས་ཀར་ཉི་ཟླའི་གའུ་ཁ་སྦྱོར་གྱི་ནང་དུ་ཡིག་འབྲུ་གསུམ་གྱིས་མཚན་པ་ལས་འོད་ཟེར་དཀར་དམར་མཐིང་གསུམ་འཕྲོས་པས་རང་བཞིན་གྱི་གནས་ནས་དུས་གསུམ་རྒྱལ་བ་ཐམས་ཅད་ཧཱུྃ་ནག་མེ་འབར་གྱི་སྐུ་གསུང་ཐུགས་ཀྱི་རྣམ་པ་ཉེ་ཟེར་གྱི་རྡུལ་འཁྲིགས་པ་ལྟ་བུར་བྱོན་ནས་དམ་ཡེ་གཉིས་མེད་དུ་འདྲེས། མཆོད་པ་ནི་རང་ཉིད་དེ་ལྟར་གསལ་བའི་ཐུགས་ཀར་ཞེས་པ་ནས་འཁོར་གསུམ་ཡོངས་དག་རང་སེམས་ཨེ་མ་ཧོ། ཞེས་པའི་བར་གྱི་དོན་ཐུགས་ཀ་ནས་མཆོད་པའི་ལྷ་མོ་གྲངས་མེད་ནམ་མཁའི་ཁྱོན་ཡོངས་སུ་གང་བར་འཕྲོས་ནས། མཆོད་པ་སྣ་ཚོགས་རང་ལ་འབུལ་བ། དེ་ཡང་ཕྱི་མཆོད་འདོན་ཡོན་ལྔ། ནང་མཆོད་བདུད་རྩི་རཀྟ་ག་ན་ཙཀྲ། གསང་མཆོད་བདེ་སྟོང་གར་མཆོད། དྲག་པོའི་མཆོད་པ་ཡང་དབྱུག་ཏོ། རལ་གྲི། མདའ་མདུང་། ལྕགས་ཀྱུ། ཞགས་པ། ལྕགས་སྒྲོགས། ཁབ། འཇབ་རྩེ། ཐོག་སེར་གློག་དམར། གནམ་ལྕགས་མེའི་ཚྭ་ཚྭ་འུར་འུར་ཆེམ་ཆེམ། སྒྱོགས་རྡོ་དང་འབྲུག་སྒྲ་སྒྲོགས་ཅིང་ཕོ་ཉས་སྟོང་གསུམ་གང་བར་དམིགས་ཏེ་ཕུལ། བསྟོད་པ་ནི། ཧྲཱིཿ བསྟོད་པའི་རྒྱལ་པོ་ཆེ་བའི་ཆེ་མཆོག་ཅེས་པ་ནས། རྩ་བ་ཡན་ལག་བླ་མའི་ཞབས་ལ་བསྟོད་ཞེས་པའི་བར་གྱི་དོན་ཐུགས་ལས་སྤྲོས་པའི་མཆོད་ལྷ་དང་སྲུང་མ་རྣམས་ཀྱིས་རང་རིག་རང་གསལ་དུ་བསྟོད་ཅིང་མཐར་མཆོད་བསྟོད་ཀྱི་ལྷ་རྣམས་རང་ཉིད་ལ་བསྟིམ། དེ་ཡང་གསལ་སྟོང་གཉིས་མེད་རང་རིག་མཧཱ་གུ་རུ་ཧཱུྃ་ནག་མེ་འབར་བསྒོམ་པ་ནི་སྤྲུལ་སྐུ། སྔགས་ཀྱི་སྒྲ་གྲགས་སྟོང་སྐྱེ་འགག་མེད་པར་སྒྲོགས་པ་ནི་ལོངས་སྐུ། རིག་པ་སྟོང་གསལ་འཛིན་མེད་བློ་འདས་དོན་དམ་ཐིག་ལེ་ཉག་གཅིག་ཏུ་བཟླ་བ་སྤྲོས་བྲལ་ཆོས་ཀྱི་སྐུ་སྟེ་སྣང་གྲགས་རིགས་གསུམ་ལྷ་སྔགས་ཆོས་སྐུའི་རོལ་པར་འབྱམས་ཀླས་པ་ཉམས་སུ་བླངས། བཟླས་དམིགས་ནི། ཐུགས་སྲོག་ཉི་ཟླ་གའུ་ནང་འབྲུ་གསུམ་ལས་འོད་ཟེར་དཀར་དམར་མཐིང་གསུམ་འཕྲོས་ཕྱོགས་བཅུའི་རྒྱལ་བ་སྲས་བཅས་རྣམས་ལ་མཆོད་པ་འབུལ། ཚུར་འདུས་སྐུ་གསུང་ཐུགས་ཀྱི་བྱིན་རླབས་ཨོཾ་དཀར་ཨཱཿདམར་ཧཱུྃ་མཐིང་རང་གི་གནས་གསུམ་ཐིམ། སླར་ཡང་ཡིག་འབྲུ་གསུམ་པོ་ལྟེ་བར་ཐིམ། སྤྱི་བོ་ཨོཾ་ཡིག་ལས་འོད་ཟེར་དཀར་པོས་གང་། མགྲིན་པར་ཨཱཿལས་འོད་ཟེར་དམར་པོས་གང་། སྙིང་གའི་ཧཱུྃ་ལས་འོད་ཟེར་མཐིང་ཀས་གང་། ལྟེ་བར་འབྲུ་གསུམ་ལས་འོད་ཟེར་དཀར་དམར་མཐིང་གསུམ་གང་། སྒོ་གསུམ་སྤྱི་དང་ཆ་སྙོམས་ཀྱི་སྒྲིབ་པ་དག སྐུ་གསུང་ཐུགས་ཀྱི་ངོ་བོར་དབང་གྱུར་བ་སོགས་དབང་བཞི་སྤྱི་དང་མཚུངས། དམིགས་མེད་དུ་མཉམ་པར་བཞག་གནས་འགྱུར་བ་དང་རང་ཉིད་ཧཱུྃ་ནག་མེ་འབར་སྐུར་གསལ་བའི་ཐུགས་ཀར་པདྨ་འདབ་དྲུག་གི་སྟེང་དུ་ཧཱུྃ་ཡིག་ནག་པོ་གཟི་མདངས་དང་ལྡན་པ་ཞིག་གི་མཐར་ཨོཾ་ཨཱཿཧཱུྃ་ཧཱུྃ་བྷྱོ་ཕཊ྄་རྩ་སྔགས་ཀྱི་འཁོར་ལོ་ལས་འོད་ཟེར་དམར་པོའི་ཚྭ་ཚྭ་ལྟ་བུར་ཕྱིར་འཕྲོས། ཧཱུྃ་ལས་མེ་འབར་གཡས་འཁོར་བ། བྷྱོ་ལས་མེ་འབར་ཡོན་དུ། ཕཊ྄་ལས་མཚོན་ཆ་སྣ་ཚོགས་གཡས་སུ་འཁོར་བ་རྣམས་ལས་འོད་ཟེར་ཡེ་ཤེས་ཀྱི་མེ་དཔུང་མཚོན་ཆ་འཕྲོ་བ། ཧཱུྃ་ལས་ཁྲོ་ཚོགས་མེའི་རང་བཞིན་ཞལ་ནས་ཧཱུྃ་སྒྲ་འབྲུག་ལྟར་སྒྲོགས་པ་མཚོན་ཆ་སྣ་ཚོགས་གཡས་སུ་འཁོར་བའི་ནང་བདག་ཅག་དཔོན་སློབ་ཡོན་མཆོད་མི་ནོར་རྣམས་སྲུང་འཁོར་རྒྱ་ཐུམ་ཕྱི་ནང་གསང་བའི་བར་ཆད་གང་གིས་མི་ཚུགས་པར་བསམ། བྷྱོ་ལས་ཁྲོ་མོ་དམར་ནག་མེ་ཡི་རང་བཞིན་ཞལ་ནས་བྷྱོ་སྒྲ་དྲག་པོ་སྒྲོགས་ཅིང་ཕྱག་ན་དྲག་པོའི་མཚོན་ཆ་ཐོག་ནས་བྱང་ཆུབ་སྒྲུབ་པའི་སྔོན་ལས་འཕྲལ་རྐྱེན་ཐམས་ཅད་བྱད་མ་རང་གཤེད་རང་ལ་ཕབ་ནས་རྡུལ་ཕྲན་ཙམ་ཡང་མེད་པར་བཅོམ་པར་བསམ། ཕཊ྄་ལས་ཕོ་ཉ་གྲངས་མེད་པས་དྲག་པོའི་མཚོན་ཆ་རྣམས་ཕཊ྄་ཀྱི་རང་སྒྲ་སྒྲོགས་པས་བསད་འཁོར་གཡས་སུ་འཁོར་བས་ཞིང་བཅུ་ཚང་བའི་དགྲ་བགེགས་རྣམས་འགུགས་འཆིང་སྡོམ་མྱོས་དང་། ཕོ་ཉ་བྱ་འུག་མགོ་ཅན་གཉིས་ཀྱིས་མགོན་བྱེད་ལྷ་དབྱེ་གནོད་བྱེད་འདྲེ་དང་སྤྲོད། ཚེ་སྲོག་དྭངས་མ་ནྲྀ་ལྗང་ཨ་དཀར་པོས་འོད་ཟེར་ཚུར་བསྡུས་རང་ལ་བསྟིམ། རྣམ་ཤེས་ཧཱུྃ་ཡིག་ཐུགས་སྲོག་ཧཱུྃ་ལ་བསྡུ། དགྲ་བགེགས་དང་རང་གི་ནད་གདོན་སྡིག་སྒྲིབ་ལས་ཉོན་བག་ཆགས་མི་མཐུན་ཕྱོགས་ཐམས་ཅད་མེ་རི་དམར་ནག་གཡས་གཡོན་དུ་འཁོར་བས་གཞོབ་ཐུལ་དུ་རྩ་ཕུང་མེ་ལ་རྒྱབ་པ་བཞིན་ཚིག་པར་བསམ། གདོན་བགེགས་གཉིས་མེད་དུ་འཁོར་གསུམ་མི་དམིགས་པ་གནས་ལུགས་ཀ་དག་ངང་དུ་བཞག དེ་ལྟ་བུའི་ཉིན་ཐུན་གསུམ་དང་ཐོར་སྲོད་ཐུན་གཉིས་བཅས་ཐུན་རེ་རེ་ལ་ཁྲི་རེ་བཀླག ཐུན་མགོ་དབྱངས་སྙན་པོའི་བརྒྱུད་འདེབས་ཚར་རེ་བྱ། ཐུན་མཚམས་མཆོད་བསྟོད་རྟེན་སྙིང་ཡིག་བརྒྱ་སོགས་སྤྱི་ལྟར་དང་། དགོང་ཐུན་མཇུག་བསྐང་གསོ། ཚོགས་ཕུད་ལྷག་མ་ཡན་ཡང་ཟབ་ལས་བྱང་ལྟར་སོང་རྗེས། སྲོད་ཐུན་གྲོལ་མཚམས་ལྷག་མ་ཆད་ཐོར་མཇུག ཐུན་གཏོར་འཕང་བ་ནི། གཏོར་ཟོར་དེ་ཉིད་ཤེས་པ་གསུམ་ལྡན་དུག་མཚོན་དུ་དམིགས་ཏེ། ཧཱུྃ་རང་གི་སྐུ་ལས་རང་གི་སྤྲུལ་པ་ནི་སོགས་ནས། ཡེ་ཤེས་མེ་དང་ཡིག་འབྲུའི་ཚར་གཅོད་ཅིག །ཅེས་ཐལ་མོ་བརྡབ་ཅིང་། ལག་གཉིས་ཉི་ཟླའི་བར་དུ་བསྟན་དགོས་ཀྱི་དགྲ་བགེགས་མ་རུང་བྱད་མ་ལྷ་སྲུང་བཅས་པ་ཐམས་ཅད་རྡུལ་ཕྲན་ཕྱེ་མར་སོང་བར་བསམ་མོ། །བསྟན་མ་སྐྱོངས། རྟ་བྲོ་བརྡུང་། མཆོད་པ་ཁ་གསོ། རྃ་ཡྃ་ཁྃ་སོགས་ནས་མཆོད་བསྟོད་ཡང་ཟབ་བཞིན་ནོངས་བཤགས་ཡིག་བརྒྱ་ལན་གསུམ། བསྡུ་རིམ་ཡང་ཕྱི་ནང་སྣོད་བཅུད་ཐམས་ཅད་རང་ཉིད་བླ་མ་སྐུ་གསལ་བ་ལ་ཐིམ། སྐུ་དེ་ཡང་ནམ་མཁའ་འཇའ་ཚོན་ཡལ་བ་ལྟར་དམིགས་མེད་ཀྱི་ངང་དུ་བཞག་ངོས་རྣམ་རྟོག་ཆེ་ན་ལྷ་སྔགས་ཐུགས་སྲོག་ལ་ཐིམ། ཐུགས་སྲོག་ཞབས་ཀྱུ་ནས་འ་ཧ་ཟླ་ཚེས་ཐིག་ལེ་ན་ད་རྟ་རྔ་བརྒྱར་བཤགས་པ་ལྟར་མི་མངོན་པར་ཡལ་བའི་ངོ་བོ་ལ་བལྟས་ནས་སླར་ལྷ་ལྡང་། དགེ་བ་བསྔོ་བཀྲ་ཤིས་སོགས་ཡང་ཟབ་ལས་བྱང་བཞིན་བྱའོ། །རྒྱུན་ཁྱེར་ལ་ནི་ཆད་བསྟན་མཆོད་སོགས་མི་དགོས། རིག་འཛིན་གསང་བ་སྩལ་གྱི་ཆོག་བསྒྲིགས་དེ་ཁས་འཐུས། སྤྲོས་མེད་རྫོགས་རིམ་ཧཱུྃ་སྒྲུབ་དང་གཞན་དོན་དམིགས་གནད་རྣམས་ཆོས་རྒྱལ་བྱར་པའི་ཞུ་ལེན་བླ་སྒྲུབ་འབྲུ་འགྲེལ་དེར་ལྟ་བར་བྱའོ། །དུས་གསུམ་དུས་མེད་ཕཊ྄་ཀྱིས་ཆོས་⁽1763⁾ཕྱི་ནང་སྒྲུབ་སྐོར་གསུངས་པ་བཞིན་དབང་བཞི་འདོན་ཆ་ཟུར་གསལ་ཡོད་འདི་ཟབ་ཅེས་བླ་མས་སློབ་མར་ཀ་དག་ངོ་སྤྲོད་ཀྱི་དུས་སུ་སློབ་མར་ཆོས་བདུན་གྱི་འདུག་སྟངས་བྱས་ལ། བླ་མས་ཕཊ྄་དྲག་པོ་རེ་རྒྱབ་ནས་དར་གཅིག་མཉམ་པར་བཞག དེ་ལྟར་ལན་ཉེར་གཅིག་གམ་གང་རིགས་རྟོགས་པ་ཁྱད་པར་ཅན་རྒྱུད་ལ་སྐྱེ་བའི་དགོས་པ་ཡོད་དོ། །རྒྱུན་གྱི་རྣལ་འབྱོར་ནི། སྲིད་པ་ཆགས་པའི་གནས་ཡུལ་ལྟེ་འོག་ཏུ། །ཞེས་པས་རྒྱུན་ལྡན་དུ་རླུང་བུམ་ཅན་བསྐྱིལ་ཞིང་རང་བཞིན་རྫོགས་པ་ཆེན་པོའི་ངང་ནས་ཧཱུྃ་ཡིག་བཟླས་པ་བྱེད་པ་ནི་མན་ངག་ལགས། གོང་གི་བསྙེན་ཚད་ཞག་བཅུ་གཉིས་ལ་གྲངས་བསྙེན་འབུམ་དྲུག་ཐུན་རེ་ལ་ཁྲི་རེ་ཉིན་ཐུན་གསུམ་ཐོར་སྲོད་གཉིས་བསྡོམ་ཉིན་རེ་ཁྲི་ལྔ་རེ། དུས་བསྙེན་བདུན་གསུམ། རྟགས་བསྙེན་སྐབས་དང་བསྟུན། ནམ་མཁའི་འབྱུང་ལྔའི་འཕོ་འཆུག་འབྱུང་བའི་ཚེ་སྤྱི་བོར་ཧཱུྃ་ནག་མེ་འབར་མཚོན་གང་བ་ཞིག་གསལ་བཏབ་ལ། རང་ཐུགས་ཀའི་ཧཱུྃ་དེ་རླུང་གི་ཤུགས་དང་ཕཊ྄་ཀྱིས་སྒྲས་བསྐུལ་ནས། སྤྱི་བོར་རིགས་བདག་གི་ཐུགས་ཀར་ཕོག རིགས་བདག་ཡང་ཀུན་བཟང་གི་ཐུགས་ཀར་ཐིམ་པར་དམིགས་པ་འདི་ཡང་འཆི་ཁ་འཕོ་བའི་གདམས་པའོ། །བརྒྱུད་པ་གཉིས་ལྡན་ཞལ་ལུང་ལས། ཐོག་མར་སྒྲུབ་པ་ལ་ཞུགས་ནས་མཐར་མ་གྲོལ་གྱི་བར་དུ་མལ་དྲོད་མ་ཡལ་བ་དང་། ངག་སྨྲ་བཅད་འཁོར་ཡུག་ཏུ་བྱ་བར་གསུངས། མཚམས་ལ་ཞུགས་པ་དང་གྲོལ་བའི་དུས་ཚོད་དང་། བསྙེན་སྒྲུབ་སྤང་བླང་མ་ནོར་བར་སོགས་གསང་སྔགས་སྤྱི་གཞུང་དང་མཐུན་ནོ། །དེ་ལྟར་བླ་མའི་ཞལ་ཤེས་མན་ངག་ཟིན་བྲིས་སུ་བཀོད་པ་འདི་ཡང་རྩ་གསུམ་བྱིན་རླབས་ཀྱི་མཚན་མ་ཅུང་ཟད་བརྙེས་ཤིང་སྐྱབས་གཅིག་པདྨ་འདུས་པ་སྩལ་གྱི་གསུང་གིས་གནང་བ་ཐོབ་པས། དབྱངས་ཆོས་བྱ་བྲལ་བ་གྲུབ་མཆོག་རྩལ་གྱི་ཟིན་བྲིས་གཞིར་བཞག སྐྱབས་རྗེ་རིག་འཛིན་གསང་བ་རྩལ་གྱི་ཆོག་བསྒྲིགས་གསར་བརྩམས་ལུང་ཁྲིད་སྩལ་སྐབས་ཞལ་རྒྱུན་གབ་དཀྲུགས་ཁ་འཐོར་རྣམས་ཆུ་བོ་གཅིག་འདུས་ཀྱི་དངོས་གྲུབ་རོལ་མཚོ་འདི་བཞིན་ལོང་ཡུལ་པདྨ་ཆོས་གླིང་གི་སྐུ་མཆོག་ཨོ་རྒྱན་གསང་སྔགས་བསྟན་འཛིན་གྱིས་བཀའ་ཕེབས་ངོར་ཀུན་བཟང་པདྨ་རང་གྲོལ་པས་ལྷག་བསམ་གྱིས་ཡི་གེར་བཀོད་པ་དགེ་བས་འགྲོ་ཀུན་བླ་མའི་གོ་འཕང་ཐོབ་པའི་རྒྱུར་གྱུར་ཅིག །མངྒ་ལཾ། །
༈ ལུང་ཁྲིད་གཉིས་ཀའི་བརྒྱུད་རིམ་ནི། །ཆོས་སྐུ་སྣང་བ་མཐའ་ཡས། ལོངས་སྐུ་སྤྱན་རས་གཟིགས་དབང་། སྤྲུལ་སྐུ་པདྨ་འབྱུང་གནས། ཡང་སྤྲུལ་ཧཱུྃ་ནག་མེ་འབར། རིག་འཛིན་བདུད་འདུལ་རྡོ་རྗེ། རིག་འཛིན་ཀློང་གསལ་སྙིང་པོ། །པདྨ་བདེ་ཆེན་གླིང་པ། རིག་འཛིན་ཚེ་དབང་ནོར་བུ། པདྨ་མཆོག་སྒྲུབ། བང་རི་བླ་མ་བསྟན་འཛིན། བང་རི་རྡོར་འཛིན་ཚེ་དབང་ནོར་བུ་ནས། རྗེ་བཙུན་འཕྲིན་ལས་ཀུན་ཁྱབ། པདྨ་བསྟན་སྐྱོངས་འགྱུར་མེད། པད་སྤྲུལ་རིག་འཛིན་པདྨ་དབང་རྒྱལ། ཀུན་བཟང་ངེས་དོན་ཀློང་ཡངས། ཀུན་བཟང་པདྨ་རང་གྲོལ་ལོང་པོ་པདྨ་ཆོས་གླིང་གི་རྡོར་འཛིན་ཨོ་རྒྱན་གསང་སྔགས་བསྟན་འཛིན། དེས་བདག་འཇིགས་བྲལ་ཡེ་ཤེས་རྡོ་རྗེ་ལའོ།། ༈ བླ་མ་བདེ་གཤེགས་སྤྱི་བོ་ནས། །ཨོཾ་དཀར་འོད་ཟེར་དང་བཅས་ནས། །རང་གི་སྤྱི་བོའི་གཙུག་ཏུ་ཐིམ། །བུམ་པའི་དབང་ཐོབ་ལུས་སྒྲིབ་དག །སྐུའི་དངོས་གྲུབ་ཐོབ་པར་གྱུར། །བསྐྱེད་རིམ་བསྒོམ་པའི་རྟེན་འབྲེལ་འགྲིགས། །བླ་མ་བདེ་གཤེགས་མགྲིན་པ་ནས། །ཨཱ་དམར་འོད་ཟེར་དང་བཅས་ནས། །རང་གི་ལྕེ་ཡི་དབང་པོར་ཐིམ། །གསང་བའི་དབང་ཐོབ་ངག་སྒྲིབ་དག །གསུང་གི་དངོས་གྲུབ་ཐོབ་པར་འགྱུར། །གསང་སྔགས་བཟླས་བརྗོད་རྟེན་འབྲེལ་འགྲིགས། །བླ་མ་བདེ་གཤེགས་ཐུགས་ཀ་ནས། །ཧཱུྃ་སྔོན་འོད་ཟེར་དང་བཅས་ནས། །རང་གི་སྙིང་གི་དཀྱིལ་དུ་ཐིམ། །ཡེ་ཤེས་དབང་ཐོབ་ཡིད་སྒྲིབ་དག །ཐུགས་ཀྱི་དངོས་གྲུབ་ཐོབ་པར་གྱུར། །ཟུང་འཇུག་སྒོམ་པའི་རྟེན་འབྲེལ་འགྲིགས། །བླ་མ་བདེ་གཤེགས་ལྟེ་བ་ནས། །
ཧྲཱིཿདམར་འོད་ཟེར་དང་བཅས་ནས། །རང་གི་ལྟེ་བའི་གནས་སུ་ཐིམ། །ཚིག་དབང་ཐོབ་ནས་སྒྲིབ་གཉིས་དག །ལྷུན་གྲུབ་སྐུ་བཞིའི་དངོས་གྲུབ་ཐོབ། །ཆོས་ཉིད་མངོན་སུམ་རྟོགས་པར་གྱུར། །དཔལ་ལྡན་རྩ་བའི་བླ་མ་རིན་པོ་ཆེ། །བདག་གི་སྤྱི་བོར་བཀའ་དྲིན་ཆེན་པོའི་སྐུ་གསུང་ཐུགས་ཀྱི་དཔལ་ལྡན་བླ་མ་ཁྱེད་སྐུ་ཅི་འདྲ་དང་། །འཁོར་དང་སྐུ་ཚེ༴ ཁྱེད་ཀྱི་མཚན་མཆོག་དེ་འདྲའི་ཁོ་ནས་དཔལ་ལྡན་བླ་མའི་རྣམ་པར་ཐར་པ་ལ། །སྐད་ཅིག་ཙམ་ཡང་ཅི་མཛད་ལེགས་པར་བླ་མའི་བྱིན་རླབས་སྐྱེ་བ་ཀུན་ཏུ